Skestorke i Vildmosen Oplev Danmarks rekord i Skestorke - Hadsund Folkeblad
Skestorke i Vildmosen Oplev Danmarks rekord i Skestorke
Af Hadsund Folkeblad den	 3. august 2018 LOKALT
Vildsvinene har fået ny indhegning i Det Vilde. Foto: Privat.
Søndag betyder vildsvin og Nordens Kæmper på Lille Vildmosecentret.
Stedets naturformidler glæder sig helt vildt til at tage dagens gæster med over i det nye og vildt seje formidlingsområde “Det Vilde”, hvor man kan glæde sig til at lære en masse om Nordens Kæmper – elg, krondyr, ørn, trane og vildsvin.
Der er lagt op til en spændende og lærerig oplevelse for gæster i alle aldre.
Få viden om ørnenes byttedyr, elgens højde og kronhjortens særprægede lugt.
Stig også til tops i Dødens Tårn – hvis du tør! I tårnet kan I lære om de store dyrs død og hvordan død kan give nyt liv. Fra toppen af tårnet kan udsigten nydes over vildsvinenes nye foderpladser og måske er I heldige at se en ørn ved kadaverpladsen. Vildsvinene fodres alle dage ved den automatiske fodertønde hver dag. Det kan også være vi går på jagt efter de gode fortællinger om Nordens Kæmper via den nye app, som er blevet udviklet til området.
Kom og vær med alle søndage i sommerferien – vi garanterer højt humør, vilde oplevelser og en masse ny viden.
Mosens gamle Tørvetog har afgang alle dage i ferien- så hop med ombord. Turen kører ned af en smalsporsbane og stopper ved den nyetablerede Birkesø, hvor I får en fortælling om tørvegravning, dyrelivet og mosen fra vores dygtige togchauffør. Birkesø har budt på mange overraskelser allerede, blandt andet Danmarks rekord i skestorke – 264 skestorke er aldrig tidligere blevet talt på samme lokalitet i Danmark! I Danmark yngler skestorken i tagrør, men i andre dele af Europa er det kendt, at den også yngler i træer. Herefter går turen tilbage igen til Lille Vildmosecentret, hvor I er velkommen til at fortsætte jeres dag rundt i området.